รัฐบาลไทย-ข่าวทำเนียบรัฐบาล-“ทิพานัน” เผย “ครม. พล.อ.ประยุทธ์” เดินหน้าปฏิรูปกฎหมายต่อเนื่อง เห็นชอบร่างกฎหมายลำดับรอง 3 ฉบับ เพื่อบังคับใช้ พรบ.ปรับเป็นพินัย 2565 ได้จริง ลบล้างวาทกรรม ‘คุกมีไว้ขังคนจน’
วันอังคารที่ 20 มิถุนายน 2566
20/06/2566
“ทิพานัน” เผย “ครม. พล.อ.ประยุทธ์” เดินหน้าปฏิรูปกฎหมายต่อเนื่อง เห็นชอบร่างกฎหมายลําดับรอง 3 ฉบับ เพื่อบังคับใช้ พรบ.ปรับเป็นพินัย 2565 ได้จริง ลบล้างวาทกรรม ‘คุกมีไว้ขังคนจน’
“ทิพานัน” เผย “ครม. พล.อ.ประยุทธ์” เดินหน้าปฏิรูปกฎหมายต่อเนื่อง เห็นชอบร่างกฎหมายลําดับรอง 3 ฉบับ เพื่อบังคับใช้ พรบ.ปรับเป็นพินัย 2565 ได้จริง ลบล้างวาทกรรม ‘คุกมีไว้ขังคนจน’ เป็นรูปธรรม
น.ส.ทิพานัน ศิริชนะ รองโฆษกประจําสํานักนายกรัฐมนตรี เปิดเผยผลการประชุมคณะรัฐมนตรี (ครม.) วันที่ 20 มิถุนายน 2566 ว่า ที่ประชุมครม. มีมติเห็นชอบร่างกฎหมายลําดับรองที่ออกตามพระราชบัญญัติว่าด้วยการปรับเป็นพินัย พ.ศ. 2565 จํานวน 3 ฉบับ ประกอบด้วย 1.ร่างกฎกระทรวงการแสวงหาข้อเท็จจริง การรวบรวมพยานหลักฐาน และการชี้แจง หรือแก้ข้อกล่าวหา พ.ศ. .... 2.ร่างกฎกระทรวงการชําระค่าปรับเป็นพินัยผ่านระบบอิเล็กทรอนิกส์ พ.ศ. .... และ 3.ร่างระเบียบสํานักนายกรัฐมนตรีว่าด้วยระเบียบปฏิบัติในการปรับเป็นพินัย พ.ศ. ....
น.ส.ทิพานัน กล่าวว่า กฎหมายลําดับรอง 3 ฉบับจะสนับสนุนให้การบังคับใช้บทบัญญัติตามพระราชบัญญัติว่าด้วยการปรับเป็นพินัย พ.ศ. 2565 ที่ได้ประกาศในราชกิจจานุเบกษาเมื่อวันที่ 25 ตุลาคม 2565 ที่ผ่านมา และจะมีผบังคับใช้ในวันที่ 22 มิถุนายน 2566 นี้เกิดผลได้จริง เพื่อเป็นการปฏิรูปกฎหมายครั้งสําคัญโดยกําหนดให้ผู้กระทําความผิดเพียงเล็กน้อยต้องชําระค่าปรับอย่างเดียว ไม่มีการจําคุกหรือกักขังแทนการปรับ และไม่มีการลงบันทึกในประวัติอาชญากรรม โดย พล.อ.ประยุทธ์ จันทร์โอชา นายกรัฐมนตรี มุ่งหวังผลักดันให้ลดความเหลื่อมล้ําทางสังคม ลบล้างวาทกรรม ‘คุกมีไว้ขังคนจน’ และเพิ่มประสิทธิภาพการบังคับใช้กฎหมาย
สาระสําคัญของกฎหมายแต่ละฉบับ สรุปได้ดังต่อไปนี้
1.ร่างกฎกระทรวงการแสวงหาข้อเท็จจริง การรวบรวมพยานหลักฐาน และการชี้แจง หรือแก้ข้อกล่าวหา พ.ศ. .... จะกําหนดหลักเกณฑ์และวิธีการในการแสวงหาข้อเท็จจริงและการรวบรวมพยานหลักฐาน เพื่อให้รู้ว่ามีการกระทําความผิดทางพินัยหรือไม่และใครเป็นผู้กระทําความผิด และในกรณีที่เจ้าหน้าที่ของรัฐพบเห็นว่ามีบุคคลกําลังกระทําความผิดทางพินัย หรือแทบจะไม่มีความสงสัยว่าบุคคลนั้นได้กระทําความผิดทางพินัย และเจ้าหน้าที่ของรัฐคนเดียวเป็นผู้มีอํานาจปรับเป็นพินัย ให้เจ้าหน้าที่ของรัฐแจ้งเป็นหนังสือหรือด้วยวาจาให้ผู้ถูกกล่าวหาทราบข้อกล่าวหา พร้อมทั้งข้อเท็จจริงและข้อกฎหมายที่เกี่ยวข้อง และแจ้งด้วยว่าผู้ถูกกล่าวหามีสิทธิจะให้การทันทีหรือจะให้ถ้อยคําภายหลังภายใน 30 วัน นับแต่วันที่ได้รับแจ้งก็ได้ และกําหนดกรอบเวลาให้การพิจารณาและออกคําสั่งปรับเป็นพินัยต้องดําเนินการให้แล้วเสร็จภายใน 30 วัน โดยสามารถขยายระยะเวลาได้ครั้งละไม่เกิน 30 วัน ไม่เกิน 2 ครั้ง ส่วนในกรณีที่จะฟ้องคดีต่อผู้ถูกกล่าวหา เจ้าหน้าที่ของรัฐต้องส่งสํานวนให้พนักงานอัยการอย่างช้าไม่น้อยกว่า 45 วันก่อนวันที่คดีจะขาดอายุความ
2.ร่างกฎกระทรวงการชําระค่าปรับเป็นพินัยผ่านระบบอิเล็กทรอนิกส์ พ.ศ. .... เป็นการกําหนดให้การชําระค่าปรับเป็นพินัยผ่านระบบอิเล็กทรอนิกส์ ได้แก่ (1) ธนาคาร (2) หน่วยบริการรับชําระเงินที่เป็นของรัฐหรือเอกชนตามที่หน่วยงานของรัฐกําหนด (3) เครื่องรับจ่ายเงินอัตโนมัติ (ATM) (4) บัตรอิเล็กทรอนิกส์ (2) โมไบล์แบงกิง (Mobile Banking) (6) อินเทอร์เน็ตแบงกิง (Internet Banking) (7) สถานที่หรือวิธีการอื่นใดที่สามารถเข้าถึงการทําธุรกรรมทางอิเล็กทรอนิกส์ โดยทุกช่องทางหน่วยงานรัฐจะไม่มีการเรียกเก็บค่าธรรมเนียมหรือค่าใช้จ่ายเพิ่มเติม
3.ร่างระเบียบสํานักนายกรัฐมนตรีว่าด้วยระเบียบปฏิบัติในการปรับเป็นพินัย พ.ศ. .... เป็นการวางระเบียบปฏิบัติในการปรับเป็นพินัย รวมทั้งระยะเวลาในการดําเนินการที่เกี่ยวข้องเพื่อประโยชน์ในการดําเนินการตาม พ.ร.บ. ว่าด้วยการปรับ เป็นพินัย พ.ศ. 2565 ให้เป็นไปโดยเรียบร้อยและมีประสิทธิภาพ ได้แก่ หน่วยงานของรัฐต้องจัดให้มีช่องทางติดต่อสื่อสารโดยวิธีการทางอิเล็กทรอนิกส์เพื่ออํานวยความสะดวกให้แก่ผู้ถูกกล่าวหาหรือบุคคลอื่นใด สามารถขยายเวลาการดําเนินการปรับเป็นพินัยได้ สามารถผ่อนชําระได้ และจํานวนค่าปรับเป็นพินัยต้องไม่ต่ํากว่าผลประโยชน์ที่ได้รับแต่ต้องไม่เกินอัตราขั้นสูงที่กฎหมายซึ่งบัญญัติความผิดทางพินัยกําหนดไว้
“รัฐบาลพล.อ.ประยุทธ์ จันทร์โอชา นายกรัฐมนตรี มีผลงานด้านการปฏิรูปกฎหมายเพื่อให้เกิดความเป็นธรรมและลดความเหลื่อมล้ําทางสังคมที่เห็นเด่นชัดเพราะท่านนายกฯ มีความจริงใจที่จะดําเนินการลดความเหลื่อมล้ํา ยกเลิกวาทกรรม “คุกมีไว้ขังคนจน” ร่างระเบียบสํานักนายกรัฐมนตรีว่าด้วยระเบียบปฏิบัติในการปรับเป็นพินัย พ.ศ. .... จึงกําหนดไว้อย่างชัดเจนว่า ในกรณีที่ผู้กระทําความผิดทางพินัยมีฐานะยากจนและกระทําความผิดด้วยความจําเป็นเพื่อยังชีพของตนและครอบครัว ให้กําหนดค่าปรับเป็นพินัยในอัตราต่ําที่สุดเท่าที่จะทําได้ แต่ต้องไม่ต่ํากว่า 50 บาทหรือไม่น้อยกว่าอัตราขั้นต่ําที่กฎหมายกําหนดไว้ และสามารถขอผ่อนชําระค่าปรับเป็นพินัยโดยพิจารณาฐานะการเงิน รายได้ รายจ่าย และภาระหนี้สินของผู้กระทําความผิดทางพินัย” น.ส.ทิพานัน กล่าว